12/09/2022 | Administración LocalProvincial
Deputación Provincial da Coruña
Tesourería e Xestión de Tributos. Servizo Central de Recadación
Convenio entre a Deputación Provincial da Coruña e a Comunidade de usuarios de augas “Fonte do Castro” de Corcoesto (Cabana de Bergantiños) para a encomenda da xestión recadatoria dos ingresos de dereito público desta última

Para xeral coñecemento e para a súa entrada en vigor, procédese á publicación do texto íntegro do seguinte convenio: “CONVENIO ENTRE A DEPUTACIÓN PROVINCIAL DA CORUÑA E A COMUNIDAD DE USUARIO DE AUGAS DA PROVINCIA DA CORUÑA “FONTE DO CASTRO”, CORCOESTO (CABANA DE BERGANTIÑOS), PARA A ENCOMENDA DA XESTIÓN RECADATORIA DOS INGRESOS DE DEREITO PÚBLICO DAS COMUNIDADES DE USUARIOS DE AUGAS DA PROVINCIA NA DEPUTACIÓN PROVINCIAL DA CORUÑA Na Coruña, a 18 de decembro de 2020 REUNIDOS Don Valentín González Formoso, Presidente da Deputación Provincial da Coruña. Don José Luis Vázquez Varela, Presidente da Comunidade de Usuarios de Augas da provincia da Coruña. “Fonte do Castro”, de Corcoesto EXPOÑEN As Comunidades de Usuarios de Augas son entidades de dereito público de base corporativa, adscritas ao organismo de conca, debendo adecuar as súas actuacións ao establecido nos seus estatutos ou ordenanzas, así como ao Real decreto lexislativo 1/2001, de 20 de xullo, polo que se aproba o Texto refundido da lei de augas (en adiante, TRLA), ao Real decreto 849/1986, de 11 de abril, polo que se aproba o Regulamento do dominio público hidráulico (RDPH), á Lei 9/2010, de 4 de novembro, de Augas de Galicia (LAG), á Lei 39/2015, de 1 de outubro, do procedemento administrativo común (LPAC) e á Lei 40/2015, de 1 de outubro, de Réxime Xurídico do Sector Publico (LRXSP). O artigo 209.1 do RDPH en relación co artigo 83.2 do TRLA dispón que “as Comunidades poderán executar por sí mesmas e con cargo ao usuario os acordos incumpridos que impoñan unha obriga de facer. O custo da execución subsidiaria será esixible pola vía administrativa de constrinximento. Quedarán exceptuadas do réxime anterior aquelas obrigas que revistan un carácter personalísimo” Así mesmo, o artigo 212.1 do RDPH en relación co artigo 83.4 do TRLA establece que “as débedas da Comunidade de Usuarios para gastos de conservación, limpeza ou melloras, así como calquera outra motivada pola administración e distribución das augas gravarán a finca ou industria en cuxo favor se realizaron, podendo a Comunidade de Usuarios esixir o seu importe pola vía administrativa de constrinximento e prohibir o uso da auga mentres non se satisfagan, aínda cando a finca ou industria cambiase de dono. O mesmo criterio se seguirá cando a débeda proveña de multas ou indemnizacións impostas polos Tribunais ou Xurados”. Tendo en conta o anterior, ambas as dúas institucións consideran do maior interese asinar un convenio de cooperación coas seguintes CLÁUSULAS CLÁUSULA PRIMEIRA.– OBXECTO DO CONVENIO. A Deputación Provincial da Coruña (en diante a Deputación) asume, por encomenda de xestión, as competencias en materia recadatoria que se concretan máis adiante, en relación cos ingresos propios de dereito público dos que son titulares as Comunidades de Usuarios de Augas (en diante a Comunidade), aos que se refire o artigo 83 do Real decreto lexislativo 1/2001, de 20 de xullo, polo que se aproba o Texto refundido da lei de augas, mediante a sinatura do correspondente convenio particular, sometido aos termos do convenio tipo aprobado polo Pleno da Deputación de data 25 de setembro de 2020, entre a Deputación Provincial da Coruña e a Comunidade de Augas Fonte do Castro de Corcoesto (Cabana de Bergantiños) CLÁUSULA SEGUNDA.– RÉXIME XURÍDICO. O exercicio das competencias en materia recadatoria encomendadas pola Comunidade rexerase, en primeiro termo, polo disposto neste Convenio e ademais por: a) Real decreto lexislativo 2/2004, de 5 de marzo, polo que se aproba o Texto refundido da Lei reguladora das facendas locais. b) A Lei 58/2003, de 17 de decembro, xeral tributaria. c) A Lei 47/2003, de 26 de novembro, xeral orzamentaria. d) Real decreto 939/2005, de 29 de xullo, polo que se aproba o Regulamento xeral de recadación. e) A Ordenanza fiscal xeral da Deputación Provincial da Coruña. f) As normas específicas de cada recurso, se as tivera. g) As normas que desenvolvan, complementen ou modifiquen as anteriores. h) As demais normas de obrigada aplicación á materia. CLÁUSULA TERCEIRA.– CONTIDO E ALCANCE DA ENCOMENDA.1. Contido. A Comunidade encomenda á Deputación o exercicio das seguintes competencias en materia recadatoria respecto dos ingresos propios de dereito público dos que é titular a Comunidade, aos que se refire o artigo 83 do Real decreto lexislativo 1/2001, de 20 de xullo, polo que se aproba o Texto refundido da lei de augas: a) Recadación en período voluntario e executivo dos que se liquiden e recaden mediante padrón anual. b) Recadación en período executivo dos que non se inclúan en ningún padrón, cuxa recadación en período voluntario corresponderá á Comunidade.2. Alcance. A encomenda supón que a Deputación asume a totalidade das funcións e atribucións necesarias para levar a cabo o exercicio das competencias de recadación en cada caso. En particular, será competencia da Deputación o exercicio das seguintes funcións: 1) Tramitación, concesión e posterior seguimento de aprazamentos e fraccionamentos de pago.2) Declaración de insolvencias e de créditos incobrables.3) Representación da Comunidade nos procedementos concursais nos que resulte afectado algún expediente executivo.3. Avocación. A Comunidade poderá avocar para si mesma, mediante comunicación escrita e razoada dirixida á Deputación, a tramitación de determinados expedientes recadatorios en curso. Neste suposto, a Deputación formulará data por baixa das débedas afectadas e quedará eximida de calquera responsabilidade que puidese producirse no futuro con respecto ás mesmas, que non poderán ser cargadas de novo á Deputación para a continuación do procedemento. CLÁUSULA CUARTA.– COLABORACIÓN DA COMUNIDADE. Co obxecto de facilitar o exercicio das competencias encomendadas á Deputación, a Comunidade asume as seguintes obrigas: 1) A elaboración e aprobación dos padróns anuais de recibos en voluntaria.2) Respecto das liquidacións non incluídas nos padróns anuais e cuxa recadación en período voluntario realice a propia Comunidade, a emisión das providencias de constrinximento por parte do órgano competente da Comunidade, de acordo co que se estableza nas ordenanzas e regulamentos da mesma e, no seu defecto, polo Tesoureiro desta. Nelas deberán figurar os datos esixidos polos artigos 104 e 105 do Regulamento Xeral de Recadación.3) A utilización dos canais e formatos establecidos pola Deputación para o envío de información por parte da Comunidade.4) A colaboración na identificación e localización dos obrigados ao pago ou debedores.5) A posta a disposición do Servizo de Recadación da Deputación dos seus rexistros e bases de datos que conteñan información de interese recadatorio, respectando en todo caso o que establecen a Lei Orgánica 15/1999, de 13 de decembro, de protección de datos de carácter persoal e as normas que a desenvolven.6) A exposición pública, nos lugares de costume, dos edictos e anuncios que se emitan pola Deputación no exercicio das competencias delegadas CLÁUSULA QUINTA.– SUBMINISTRACIÓN DE INFORMACIÓN Á COMUNIDADE.1. Estados Demostrativos. No primeiro semestre do exercicio seguinte, a Deputación enviará á Comunidade os Estados Demostrativos da xestión recadatoria do exercicio anterior, para a súa conformidade ou reparos. Dado o elevado volume da documentación, a facturación e xustificantes que dan orixe aos Estados Demostrativos será posta a disposición da Comunidade, para o seu exame, nas oficinas centrais do Servizo de Recadación; non obstante, a petición da Comunidade interesada, poderanse facilitar copias en casos concretos.2. Información sobre o canon da auga e o coeficiente de vertedura. Nos primeiros quince días de cada cuadrimestre, a Deputación enviará á Comunidade a información, referida á súa xestión no cuadrimestre anterior, necesaria para que a Comunidade presente a autoliquidación do canon da auga e do coeficiente de vertedura unha vez completada coa información referida á xestión da propia Comunidade no dito período.3. Acceso ao sistema. A Deputación establecerá un procedemento informático que permita á Comunidade facer un seguimento global da xestión que realice o Servizo de Recadación da Deputación, así como o acceso ás bases de datos de dito Servizo para obter a información individualizada que a Comunidade precise para o exercicio das súas funcións, sempre dentro do marco definido pola Lei Orgánica 15/1999, de 13 de decembro, de protección de datos de carácter persoal, das normas xerais que a desenvolvan e da normativa específica que no seu cumprimento teña aprobada a propia Deputación. CLÁUSULA SEXTA.– TAXAS POR PRESTACIÓN DE SERVIZOS DELEGADOS. As taxas a aboar pola Comunidade polos servizos encomendados serán recollidas na Ordenanza fiscal número 5 da Deputación. O presente convenio non supón repercusión económica algunha para a Deputación Provincial da Coruña, e si o ingreso das citadas taxas. CLÁUSULA SÉTIMA.– LIQUIDACIÓNS PROVISIONAIS E DEFINITIVA. Da recadación en período voluntario mediante padrón practicarase liquidación provisional no trimestre seguinte ao remate do correspondente período. Da recadación en período executivo practicaranse liquidacións provisionais de periodicidade trimestral. No primeiro trimestre de cada exercicio practicarase a liquidación definitiva do exercicio anterior. Ao practicar as liquidacións, o importe líquido a entregar a cada Comunidade delegante calcularase deducindo da recadación íntegra os seguintes importes: 1) Devolucións de ingresos indebidos.2) Taxas por prestación dos servizos obxecto destas Bases.3) Outros importes que procedan, relacionados coas competencias delegadas, debidamente xustificados. CLÁUSULA OITAVA.– FORMALIZACIÓN E VIXENCIA DO CONVENIO. A encomenda de xestión formalizarase nun convenio asinado polas dúas partes e que entrará en vigor ao día seguinte da publicación do seu texto íntegro no Boletín Oficial da Provincia. Tamén se publicará no Diario Oficial de Galicia, para xeral coñecemento. O convenio terá un período inicial de vixencia de CATRO anos, contados dende a data de entrada en vigor. Este período inicial de vixencia poderá prorrogarse tacitamente por un periodo igual, se ningunha das partes comunica á outra, cun mínimo dun ano de antelación ao seu vencemento, o seu desexo de deixalo sen efecto. CLÁUSULA NOVENA.– NORMAS DE DESENVOLVEMENTO. Facúltase ao Presidente da Deputación para aprobar, mediante Resolucións, as normas que resulten necesarias para o cumprimento e desenvolvemento do convenio CLÁUSULA DÉCIMA. PROTECCIÓN DE DATOS A presente cláusula incorpórase en cumprimento da Lei Orgánica 3/2018, de 5 de decembro, de protección de datos persoais y garantía dos dereitos dixitais. Como queira que as competencias de recadación quedan encomendadas á Deputación, é esta quen ostenta a condición de responsable dos ficheiros xerados en virtude da encomenda de xestión, sendo a Comunidade a responsable do tratamento daqueles ficheiros precisos para o desenvolvemento da colaboración descrita neste convenio, non considerándose comunicación de datos a un terceiro o acceso aos mesmos da asistencia técnica da Comunidade, ao tratarse dun acceso necesario para a prestación dun servizo ao responsable do tratamento, segundo dispón o artigo 13 da devandita Lei. CLÁUSULA UNDÉCIMA. COMISIÓN DE SEGUEMENTO Para coordinar as actuacións e resolver as dúbidas que resulten do presente convenio, constitúese una comisión de seguemento formada por dous representantes designados por cada unha das institucións, sendo un total de catro membros. CLÁUSULA DUODÉCIMA. MODIFICACIÓN DO CONVENIO A modificación do presente convenio requerirá informe da comisión de seguemento e aprobación dos órganos competentes de ambas as dúas institucións, e no caso da Deputación, informe favorable da Secretaría Xeral e da Intervención. CLÁUSULA DÉCIMO TERCEIRA. CAUSAS DE RESOLUCIÓN DO CONVENIO Serán causa de resolución do convenio o incumprimento por parte da Comunidade de Usuarios de Augas da provincia da Coruña, da súa obriga de facilitar a información necesaria para o desenvolvemento das funcións previstas no presente convenio, en cuxo caso serán esixidas as correspondentes indemnizacións por danos e perxuizos. Faise constar que o presente convenio segue o modelo aprobado por acordo plenario de 25 de de setembro de 2020. En proba de conformidade, ambas partes asinan por cuadriplicado ejemplar o presente convenio, no lugar e data sinalados ao inicio. O PRESIDENTE DA DEPUTACIÓN PROVINCIAL DA CORUÑA Asdo.: Valentín González Formoso O REPRESENTANTE DA COMUNIDADE DE AUGAS “FONTE DO CASTRO” Asdo.: José Luis Vázquez Varela O SECRETARIO XERAL DA DEPUTACIÓN PROVINCIAL DA CORUÑA Asdo.: José Luis Almau Supervía” A Coruña, 9 de setembro de 2022 O presidente/PDFR 29-07-2019/ O deputado A secretaria xeral Antonio Leira Piñeiro Amparo Taboada Gil